I-yob 33
1
“Kä täämɛ liŋ ruacdä lö I-yob,
liŋ rieetkä diaal.
2
Nɛnɛ ɣän ruacä,
lat lɛpdä rieet.
3
Kä kɛn rieetkä bäkɛ raar lɔɔcdä,
kä bi lɛpdä lat ni
min ŋäcɛ kɛ thuɔ̱k.
4
Cak ɣä yiëë Kuɔth in leny buɔ̱mdɛ
ti diaal,
kä ɛ jɛn käm ɣä tëk ɔ.
5
Kä loc ruacdä mi ti̱i̱kɛ luɔc,
riali rɔ ikä ban ruac.
6
Ɣän bä ca̱a̱tdä nikɛ ji̱ nhiam Kuɔth,
kä ca kɛ ɣä bä nikɛ mun.
7
Kä thilɛ mi bi ji̱ jak kä dual
kɛ ɣä,
kä /ci ruacdä bi thiak
kä ji̱.
8
“Kä ɣän cä ji̱ liŋ a ruaci,
ɣän cä rieetku tëë
lat i̱ liŋ.
9
Curi wee i̱, ‘Ɣän gɔaa ɣä,
thilɛ ɣä duer,
ɣän thilɛ jiäk ti te rɛydä.
10
Kä ci Kuoth mi latdɛ jek kɛ ɣä,
cɛ ɣä jak kä gua̱n tɛ̈rɛ,
11
cɛ ciökä yiɛn kɛ kuatni,
kä guicɛ duɔ̱pkä diaal.’
12
“Kä nɛnɛ, thilɛ ji̱ cuɔ̱ɔ̱ŋ thi̱n
kä ɛn nɛmɛ,
kɛ ɣöö Kuoth di̱t ni jɛn
kä raan.
13
Kä ji̱n ɛŋu gaki mɔ kɛ jɛ,
ruaci i̱, ‘Tëë kɛ luɔc kɛl
mi bɛ lat kä rieetkɛ’?
14
Kɛ ɣöö Kuoth la ruacɛ kɛ duɔ̱ɔ̱p
ɛmɛ täämɛ,
kä bɛ rɔ nyɔk kɛ duɔ̱ɔ̱p
in dɔ̱ŋ kä thilɛ
ram mi tiit jɛ.
15
La ruacɛ kɛ naath kɛ wäär
kɛ la̱k kɛnɛ nyuuthni
rɛy ni̱en,
16
la latdɛ ruacdɛ ji̱thnikiɛn,
kä bɛ kɛ cu jak kä dual
tin luekɛ nikɛ,
17
kɛ ɣöö bɛ raan ri̱t kä jiäkɛ,
kä bɛ jɛ tit kä liakdɛ,
18
kä bɛ yiëë ran gaŋ kɔ̱kä,
kä bɛ tëkdɛ gaŋ kɛ lia̱a̱.
19
“Kä gaŋɛ raan bäkɛ muɔ̱cdɛ
kɛ juey,
kɛ muɔ̱cdɛ kɛ juey ko̱o̱kä
cɔ̱ɔ̱ni mi thil lɔ̱a̱ŋ,
20
kɛ ɣöö bi ti̱eydɛ mi̱eth cu cany,
kä bi lɔcdɛ mi̱eth mi gɔaa
cu lo̱k.
21
Kä bɛ cu nuään a bɛ
thilɛ gua̱a̱th,
kä bi duɔth ni cɔ̱wkɛ tëë
ci la jɔc.
22
Kä cu duɔth ni ɣöö bi yiëëdɛ
cop ni kɔ̱k,
kä cu tëkdɛ guic ni
wä jɔɔkni.
23
Kä mi tëë kɛ jääk Kuɔth
mi te kui̱dɛ,
mi la reec, ram kɛl
kä bathdɔɔr,
mi dëë raan la̱r min
la cuɔ̱ɔ̱ŋ kä jɛ,
24
ram mi dëë jɛ nhɔk mi wee i̱,
‘Päl ɛ, a jɛ /ci wä piny
rɛy jɔɔkni,
ɣän cä jëk mi luɛ̈lä jɛ,
25
a puɔ̱nydɛ loc thi̱n a ba ni ŋuɛ̈t,
a ciaŋ ŋuɛɛtädɛ loc thi̱n
a bɛ buɔ̱m.’
26
Mi wëë pal ni Kuoth,
kä bɛ jɛ nhɔk,
bɛ ben nhiamdɛ kɛ tɛ̈th lɔaac.
Kä bi Kuoth jɛ luɔ̱c ciaŋ gɔɔyädɛ,
27
kä bɛ naath ben jiök i̱,
‘Ɣän cä duer, kä /ka̱n la̱t ni
min la cuɔ̱ɔ̱ŋ,
kä /ka̱n jɛ lät kä ɣä.
28
Kä ci Kuoth ɣä kän kɛ wädä kɔ̱k,
kä ɣän bä tëk rɛy buɔyä.’
29
“Kä nɛnɛ Kuoth la lätdɛ raan,
kä ti ce̱tkɛ kɛn ti̱ti̱
kä rɛɛw kiɛ kä diɔ̱ɔ̱k,
30
kɛ ɣöö bɛ yiëë ran luɔ̱c jɔk
puul li̱eth,
a bɛ lɛ tëk rɛy buɔyä.
31
Kä guicɛ lö I-yob, kä liŋ ɣä,
päli rɔ piny kɛ ɣöö bä ruac.
32
Kä mi tëë kɛ mi bi lat,
loc ni ɣä,
ruacni, kɛ ɣöö göörä ɣöö
bi lɔar.
33
Kä mi /ciɛ jɛn, kä liŋ ɣä,
päli rɔ piny, bä ji̱ nyuɔ̱th
kɛ pɛl.”
